# Minta zárthelyi dolgozat

*Feladat: Az alábbi nyomtatott tanulmányrészletben 10 hivatkozással kapcsolatos hiba van. Feladat megtalálni őket, számmal ellátni, és a dolgozat végén a hiba PONTOS megadását beírni a megfelelő számhoz*

Mortillaro 1. említi cikkében, hogy 2017 novemberében már 15 ezer tudós írta alá azt a felhívást, mely 25 évvel ezelőtt „mindössze” 1500 szakértő nevével jelent meg. Hangsúlyozták, hogy gazdasági tevékenységeinkkel a hatodik kihalási hullámot idézhetjük elő. Az ENSZ klímavédelmi csúcstalálkozón Párizsban, 2015 decemberében született megállapodás értelmében a globális felmelegedésnek az iparosodás előttihez képest +2°C alatt kell maradnia 2.(Gadó György Pál, 2017). Fontos tényező az un. El Nińo-jelenség, a három vagy hétévenkénti áramlásváltozás a Csendes-Óceán egyenlítő menti áramlás rendszerében (Bartholy, 2019a). 3. Ennek következtében az időjárásban egyre gyakoribbak a szélsőségek, az átlaghoz szélcsendes és kifejezetten viharos szelek párosulnak.

Meg kell említenünk a napelem definícióját: 4. A napelemek olyan eszközök, amelyek elnyelik a napsugarakat, és elektromos árammá vagy hővé alakítják át. (Smith, 2019). A napsugárzást elektromos energiává átalakító elektronikus eszköz. A napelem és napkollektor azt az energiát hasznosítja, ami a Napban lejátszódó magfúziós folyamatok során szétsugárzódik a napot körbe vevő térben (Vágvölgyi, 2019). 5. A napelemek története egész korán, az 1800-as években kezdődött, amikor több tudós is kísérletezett kezdetleges eszközökkel. A napjainkban használt napelem Charles Fritts nevéhez köthető, aki folyamatosan áramot termelő táblát hozott létre (Véghely, 2013).

A mediterrán és trópusi viszonyokhoz jobb a monokristályos napelem, amelyik a direkt fény mellett nagyobb teljesítményt nyújt (Wagner, 2017). Ezek gyártási költségei igen magasak, azonban jelenleg ezek biztosítják a legnagyobb hatásofokot (17-22%). A magasabb ár miatt hitelt felvevők többsége a Sesame Creditet használja, ami 2015-ben indult el (Koetse, 2018). Ez is az Alibaba család része, amelyik főleg kis- és középvállalkozások részére nyújt biztosítást és hiteleket (Botsman, 2017).

Több szerző is említi azokat az infrastruktúrális változásokat, melyek segítségével az átmenet a tiszta, megújuló villamos energia hatékonyságának köszönhetően kevesebb világméretű energiafogyasztást jelenthet, több mint 24 millió munkahely hosszú távú létrejöttét eredményezi, a légszennyezéssel járó éves 4-7 millió haláleset csökkenését, az energiaárak stabilizálódását és évente több mint 20 trillió dolláros megtakarítást az egészségügy és az éghajlatváltozás terén. 6.

## HIVATKOZÁSOK

Bartholy J. (2019, október 2.): *Az El Nińo-jelenség.* Arcanum. <https://www.arcanum.hu/hu/online-kiadvanyok/TenyekKonyve-tenyek-konyve-1/zold-19B21/vilagproblemak-19D00/az-el-nino-jelenseg-19E16/>

7. Bognár, L. (2019, november 20.). *2021-től csak "közel nulla energiaigényű" épületek húzhatók föl.* Gerillamarketing*.*<https://gerillamarketing.blog.hu/2019/11/20/2021-tol_csak_kozel_nulla_energiaigenyu_epuletek_huzhatok_fol>

Botsman Rachel 8. (2020, február 16.). *Big data meets Big Brother as China moves to rate its citizens.* Wired. <https://www.wired.co.uk/article/chinese-government-social-credit-score-privacy-invasion>

Gadó, Gy. P. (2017): A globális éghajlatváltozás okai. *Érted vagyok: A jézusi tájékozódás folyóirata, 28. évf.*, 3. sz. 9.

Koetse, M. (2018, március 5.*): Open Sesame: Social Credit in China as Gate to Punitive Measures and Personal Perks*. Whatsonweibo. <https://www.whatsonweibo.com/open-sesame-social-credit-in-china-as-gate-to-punitive-measures-and-personal-perks/>

Mortillaro, N. (2018, január 1.): *More than 15,000 scientists from 184 countries issue 'warning to humanity'.* CBC. <https://www.cbc.ca/news/technology/15000-scientists-warning-to-humanity-1.4395767>

Wagner, S. (2017, augusztus 4.): *A poli- és monokristályos napelemek összehasonlítása.* Napelem blog. https://napelem.blog.hu/2017/11/22/a\_poli-\_es\_monokristalyos\_napelemek\_osszehasonlitasa

Smith, A. (2019). *The solar panel*, Tiger Publications.

Véghely, T. Napelemek és napelemrendszerek szerelése, Cser Kiadó. (2013) 10.

## Hibák listája

1. Nem elég Mortillaro nevét megemlíteni, szövegközi hivatkozásnál kell az évszám is a bekezdés végén: **(Mortillaro, 2018)** vagy a szövegben: **Mortillaro (2018)**
2. Szövegközi hivatkozásnál csak vezetéknevet írunk ki, keresztnevet nem, helyesen: **(Gadó, 2017)**
3. Bartholy-tól nincs hivatkozva több forrás 2019-ben, így nem kell betűvel jelölni a cikket. Helyesen: **(Bartholy, 2019)**
4. A definíció szó szerinti idézet, ilyenkor kell idézőjel, és oldalszám, helyesen: „**A napelemek olyan eszközök, amelyek elnyelik a napsugarakat, és elektromos árammá vagy hővé alakítják át”(Smith, 2019, 174.).**
5. (Vágvölgyi, 2019)-t megadtuk szövegközi hivatkozásként, de hiányzik az irodalomjegyzékből, pótlandó
6. Egyáltalán nem találunk hivatkozást ennél a bekezdésnél, mindenképpen meg kellene adni a forrást, így plágiumnak számít
7. A szövegben nem említjük ezt a forrást, így az irodalomjegyzékben sem szerepelhet
8. A szerző keresztnevét nem kell kiírni, csak rövidítve, helyesen: **Bootsman, R.**
9. Mivel folyóiratcikk, hiányzik az oldalszám
10. A dátum a szerzők után kell szerepeljen. Helyesen: **Véghely Tamás. (2013). Napelemek és napelemrendszerek szerelése, Cser Kiadó.**